
–	so zreteľom na článok 14 ods. 1 a články 21 a 36 Zmluvy o Európskej únii (Zmluva o EÚ),
–	so zreteľom na vyhlásenie podpredsedníčky Komisie/vysokej predstaviteľky Únie pre zahraničné veci a bezpečnostnú politiku (ďalej len „PK/VP)“ z 20. júla 2010 o politickej zodpovednosti,
–	so zreteľom na závery Rady z 28. júna 2016, ktorými sa prijíma správa s názvom Spoločná vízia, spoločný postup: Silnejšia Európa – Globálna stratégia pre zahraničnú a bezpečnostnú politiku Európskej únie,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 25. marca 2020 s názvom Akčný plán EÚ pre ľudské práva a demokraciu na roky 2020 – 2024 (JOIN(2020)0005),
–	so zreteľom na Strategický kompas EÚ pre bezpečnosť a obranu – za Európsku úniu, ktorá chráni svojich občanov, hodnoty a záujmy a prispieva k medzinárodnému mieru a bezpečnosti, prijatý 21. marca 2022,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 25. novembra 2020 s názvom Akčný plán EÚ pre rodovú rovnosť (GAP) III – Ambiciózny program pre rodovú rovnosť a posilnenie postavenia žien vo vonkajšej činnosti EÚ (JOIN(2020)0017),
–	so zreteľom na rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť[footnoteRef:1], [1:  	Ú. v. EÚ L 201, 3.8.2010, s. 30.] 

–	so zreteľom na odsek 34 vyhlásenia zo samitu EÚ a Spoločenstva štátov Latinskej Ameriky a Karibiku z 18. júla 2023, v ktorom sa parlamentná diplomacia uznáva za dôležitý rozmer vzťahu,
–	so zreteľom na svoje odporúčanie z 15. marca 2023 Rade a podpredsedovi Komisie/vysokému predstaviteľovi Únie pre zahraničné veci a bezpečnostnú politiku o zhodnotení fungovania ESVČ a o posilnení postavenia EÚ vo svete[footnoteRef:2], [2:  	Ú. v. EÚ C, C/2023/410, 23.11.2023, ELI: https://eur-lex.europa.eu/eli/C/2023/410/oj?locale=sk. ] 

–	so zreteľom na svoje uznesenie z 18. januára 2023 o vykonávaní spoločnej zahraničnej a bezpečnostnej politiky – výročná správa za rok 2022[footnoteRef:3], [3:  	Ú. v. EÚ C 214, 16.6.2023, s. 26.] 

–	so zreteľom na svoje uznesenie z 18. januára 2023 o vykonávaní spoločnej bezpečnostnej a obrannej politiky – výročná správa za rok 2022[footnoteRef:4], [4:  	Ú. v. EÚ C 214, 16.6.2023, s. 54.] 

–	so zreteľom na svoje uznesenie z 12. marca 2019 o budovaní kapacít EÚ v oblasti predchádzania konfliktom a mediácie[footnoteRef:5], [5:  	Ú. v. EÚ C 23, 21.1.2021, s. 16.] 

–	so zreteľom na svoje rozhodnutie z 13. septembra 2023 o zmenách rokovacieho poriadku Európskeho parlamentu v záujme posilnenia integrity, nezávislosti a zodpovednosti[footnoteRef:6], [6:  	Prijaté texty, P9_TA(2023)0316.] 

–	so zreteľom na článok 54 rokovacieho poriadku,
–	so zreteľom na správu Výboru pre zahraničné veci (A9-0405/2023),
A.	keďže úloha Európskeho parlamentu ako spoluzákonodarcu a zložky rozpočtového orgánu sa vzťahuje nielen na vnútorné politiky EÚ, ale do veľkej miery aj na vonkajšiu činnosť EÚ;
B.	keďže v článku 36 Zmluvy o EÚ sa vyžaduje, aby PK/VP pravidelne konzultoval s Európskym parlamentom hlavné aspekty a rozhodnutia prijaté v rámci spoločnej zahraničnej a bezpečnostnej politiky (SZBP) a informoval Európsky parlament o vývoji politiky;
C.	keďže na nadobudnutie platnosti väčšiny medzinárodných dohôd sa vyžaduje súhlas Európskeho parlamentu; keďže v článku 218 ods. 10 Zmluvy o fungovaní Európskej únie sa stanovuje, že v prípade rokovaní o takýchto dohodách je Európsky parlament „ihneď a v plnom rozsahu informovaný vo všetkých etapách konania“;
D.	keďže Európsky parlament kontroluje vykonávanie vonkajších záležitostí EÚ a diskutuje o ňom, najmä prostredníctvom práce svojho Výboru pre zahraničné veci a svojich dvoch podvýborov pre ľudské práva a pre bezpečnosť a obranu, ako aj prostredníctvom svojich výborov pre medzinárodný obchod a pre rozvoj; keďže táto kontrolná úloha zahŕňa záležitosti týkajúce sa prijímania, vykonávania a revízie tematických, regionálnych a národných stratégií EÚ a iných politických dokumentov, ako je akčný plán EÚ pre rodovú rovnosť, finančnej pomoci a vymenúvania do vyšších pozícií v rámci vonkajšieho zastúpenia EÚ;
E.	keďže Európsky parlament ako jediná inštitúcia EÚ priamo volená občanmi EÚ vedie verejné rozpravy v pléne a vo výboroch a prijíma správy a uznesenia týkajúce sa zahraničnej a bezpečnostnej politiky EÚ a situácie v tretích krajinách, najmä pokiaľ ide o ľudské práva, a prispieva tak k zvyšovaniu povedomia verejnosti a podnecovaniu diskusie v rámci EÚ, ale aj v príslušných krajinách; keďže tieto správy a uznesenia prispievajú k normatívnemu vývoju na celom svete, sú pozorne skúmané aktérmi z tretích krajín vrátane vlád, parlamentov a zástupcov občianskej spoločnosti a médií a môžu vyvolať reakcie a dôsledky v týchto krajinách;
F.	keďže Európsky parlament má jedinečnú sieť 45 stálych delegácií, ktoré udržiavajú a prehlbujú vzťahy s inými parlamentmi z krajín, regiónov a organizácií mimo EÚ; keďže takéto orgány často predstavujú parlamentný rozmer dvojstranných dohôd EÚ s týmito krajinami;
G.	keďže úloha Európskeho parlamentu pri zostavovaní ročného rozpočtu Únie je kľúčová pre podporu krajín, ktoré ju najviac potrebujú, pri prekonávaní dlhodobých rozvojových výziev prostredníctvom Nástroja susedstva a rozvojovej a medzinárodnej spolupráce – Globálna Európa, ako aj pre riešenie veľkých humanitárnych katastrof a mimoriadnych udalostí, najmä zvýšením humanitárnej pomoci;
H.	keďže presadzovanie rodovej rovnosti je cieľom vonkajšej politiky EÚ; keďže všetky členské štáty EÚ a Európsky parlament sa zaviazali vykonávať rezolúciu Bezpečnostnej rady OSN č. 1325 (2000) o ženách, mieri a bezpečnosti;
I.	keďže Európsky parlament sa stal jedným z najaktívnejších parlamentov, pokiaľ ide o jeho parlamentnú diplomatickú činnosť a prostriedky, ktoré na ňu vynakladá; keďže parlamentná diplomacia prispieva k dosahovaniu cieľov EÚ a k presadzovaniu hodnôt, záujmov a politík EÚ, a to aj na multilaterálnej úrovni, čím prináša pridanú hodnotu prostredníctvom podpory jednotnejšej a súdržnejšej vonkajšej činnosti EÚ; keďže parlamentná diplomacia môže zlepšiť strategickú komunikáciu, viditeľnosť a účinnosť rozhodnutí a vykonávacích opatrení v rámci SZBP, ako aj spoločnej bezpečnostnej a obrannej politiky (SBOP) EÚ;
J.	keďže prostredníctvom parlamentnej diplomacie Európsky parlament neustále vedie dialóg so svetovými lídrami, volenými predstaviteľmi, zástupcami vlád a diplomatmi, verejnými inštitúciami, organizáciami a zástupcami občianskej spoločnosti vrátane zraniteľných a ohrozených skupín obyvateľstva a ďalšími zainteresovanými stranami z krajín mimo EÚ a s multilaterálnymi inštitúciami, najmä prostredníctvom práce svojich delegácií a výborov, a to aj organizovaním vypočutí, prijímaním správ a uznesení a návštevami krajín;
K.	keďže článok 36 Zmluvy o EÚ poveruje VP/PK, aby aspoň dvakrát ročne vystúpil v Európskom parlamente so správou o súčasnej situácii v oblasti SZBP/SBOP a odpovedal na otázky; keďže je potrebné aktualizovať medziinštitucionálnu dohodu medzi Európskym parlamentom a Radou z 20. novembra 2002 o prístupe Európskeho parlamentu k citlivým informáciám Rady v oblasti bezpečnostnej a obrannej politiky[footnoteRef:7]; [7:  	Ú. v. ES C 298, 30.11.2002, s. 1.] 

L.	keďže parlamentná skupina na podporu demokracie a koordináciu volieb, ktorú vedú predsedovia Výboru pre zahraničné veci a Výboru pre rozvoj a v ktorej sú poslanci EP z celého politického spektra, dohliada na úsilie Európskeho parlamentu podporovať demokraciu mimo EÚ, a to aj v oblasti pozorovania volieb, sprostredkovania a dialógu; keďže prostredníctvom dialógu Jeana Monneta za mier a demokraciu Európskeho parlament spája politických lídrov krajín mimo EÚ s cieľom podporiť komunikáciu medzi stranami a dosiahnutie konsenzu; keďže poslanci EP môžu pôsobiť ako osobitní vyslanci a sprostredkovatelia pri predchádzaní konfliktom v určitých situáciách vysokého napätia na celom svete; 
M.	keďže Európsky parlament pomáha národným parlamentom a medzinárodným regionálnym zhromaždeniam za hranicami EÚ s cieľom zlepšiť ich inštitucionálne kapacity; keďže nadviazal nepretržitý dialóg s týmito zákonodarnými orgánmi a pravidelne si s nimi vymieňa najlepšie postupy; 
N.	keďže Európsky parlament je medzinárodne uznávaným volebným pozorovateľom; keďže volebné pozorovateľské delegácie Európskeho parlamentu sú súčasťou volebných pozorovateľských misií EÚ alebo medzinárodných volebných pozorovateľských misií;
O.	keďže politické skupiny a jednotliví poslanci Európskeho parlamentu majú hustú a rozsiahlu sieť kontaktov s politickými stranami, poslancami, vládnymi úradníkmi a zainteresovanými stranami zo súkromného sektora a občianskej spoločnosti v tretích krajinách, najmä v pristupujúcich krajinách a v susedstve EÚ;
P.	keďže okrem styčných kancelárií Európskeho parlamentu mimo EÚ v Londýne a vo Washingtone má Európsky parlament vysunuté kancelárie pri Organizácii Spojených národov v New Yorku, Africkej únii v Addis Abebe a Združení národov juhovýchodnej Ázie v Jakarte, ktorých cieľom je posilniť parlamentnú spoluprácu s týmito multilaterálnymi organizáciami;
Q.	keďže v článku 5 ods. 7 rozhodnutia Rady 2010/427/EÚ sa uvádza, že „delegácie Únie sú oprávnené vykonávať úkony na žiadosť iných inštitúcií Únie, najmä Európskeho parlamentu, pri ich kontaktoch s medzinárodnými organizáciami alebo tretími krajinami, pri alebo v ktorých sú delegácie akreditované“;
Posilňovanie parlamentnej diplomacie
1.	víta rastúcu úlohu Európskeho parlamentu vo vonkajšej činnosti EÚ, ktorá sa postupne vyvinula do podstatnej, pričom kombinuje jeho legislatívne, rozpočtové a kontrolné právomoci s viacerými formami verejnej a tichej spolupráce s medzinárodnými organizáciami, krajinami, spoločnosťami a jednotlivcami z krajín mimo EÚ;
2.	zdôrazňuje osobitnú úlohu a hodnotu parlamentnej diplomacie EÚ pri dopĺňaní a posilňovaní viditeľnosti a vplyvu zahraničnej a bezpečnostnej politiky EÚ spolu s Európskou službou pre vonkajšiu činnosť (ESVČ), Komisiou a diplomatickými službami a parlamentmi členských štátov, pričom zachováva vlastnú autonómiu Európskeho parlamentu;
3.	zdôrazňuje význam parlamentnej diplomacie ako prostriedku na oslovenie rozmanitejších zainteresovaných strán v partnerských a tretích krajinách s cieľom zvýšiť informovanosť o právnych predpisoch a stanoviskách EÚ, lepšie pochopiť vnímanie, vplyv a dôsledky týchto právnych predpisov a stanovísk v daných krajinách a vytvárať partnerské spojenectvá a pevné partnerstvá v čoraz zložitejšom a multipolárnom medzinárodnom kontexte;
4.	vyjadruje poľutovanie nad tým, že napriek výraznému prispievaniu k dosiahnutiu cieľov zahraničnej a bezpečnostnej politiky EÚ, ako aj pridanej hodnote a komplementárnosti parlamentnej diplomacie Komisia, Rada a ESVČ ešte v plnej miere neuznali Európsky parlament ako integrálneho aktéra v rámci prístupu Tím Európa;
5.	domnieva sa, že Európsky parlament má veľký nevyužitý potenciál ďalej rozvíjať svoju diplomatickú úlohu a príspevok k dosahovaniu cieľov zahraničnej a bezpečnostnej politiky EÚ;
Nástroje, prostriedky a hodnoty parlamentnej diplomacie
6.	zdôrazňuje osobitný, dynamický a verejný príspevok Európskeho parlamentu k zahraničnej a bezpečnostnej politike EÚ a riešeniu globálnych výziev prostredníctvom práce jeho výborov pôsobiacich v oblasti vonkajších záležitostí vrátane Podvýboru pre ľudské práva a Podvýboru pre bezpečnosť a obranu, ktoré prispievajú k vzťahom s krajinami mimo EÚ, medzinárodnými organizáciami a občianskou spoločnosťou na celom svete;
7.	zdôrazňuje, že stále delegácie poskytujú dôležitú a doplnkovú prácu k práci výborov vytvorením pravidelného a trvalého fóra pre politický dialóg s krajinami mimo EÚ a medzinárodnými organizáciami, a to aj prostredníctvom spoločných parlamentných orgánov a multilaterálnych zhromaždení;
8.	zdôrazňuje, že stále delegácie zohrávajú kľúčovú úlohu ako sprostredkovateľ medzi Európskym parlamentom a jeho partnermi na celom svete, pričom uľahčujú interakciu, neustále poskytujú informácie výborom a iným orgánom Európskeho parlamentu, diskutujú o pozíciách a politikách spoločného záujmu a tiež počúvajú rôznych partnerov a iné zainteresované strany a sprostredkúvajú ich názory príslušným orgánom v Európskom parlamente;
9.	domnieva sa, že oficiálne misie Európskeho parlamentu mimo EÚ tvoria neoddeliteľnú súčasť vonkajšej politiky EÚ, a preto musia mať plnú podporu zo strany delegácií EÚ a ESVČ im v tomto smere musí poskytovať najvyššiu úroveň informácií a bezpečnosti; žiada, aby sa centru ESVČ pre reakcie na krízy poskytli všetky potrebné zdroje; domnieva sa, že lepšia koordinácia, plánovanie a stanovenie priorít pre misie medzi rôznymi orgánmi Európskeho parlamentu by zvýšili konzistentnosť, dôveryhodnosť a vplyv diplomatickej úlohy Európskeho parlamentu;
10.	navrhuje, aby príslušné orgány Európskeho parlamentu zaviedli vnútornú koordináciu okrem iného pravidelným zostavovaním zoznamu prioritných krajín, s ktorými je potrebné nadviazať kontakty na základe nadchádzajúcich legislatívnych spisov a geopolitických alebo strategických priorít, uskutočňovaním spoločných výmen názorov s týmito prioritnými krajinami o vzťahoch EÚ alebo o horizontálnych geopolitických či konfliktných otázkach a podporovaním synergií medzi misiami Európskeho parlamentu v zahraničí s cieľom vyhnúť sa zbytočnej duplicite, zefektívniť zdroje a zlepšiť konzistentnosť posolstiev Európskeho parlamentu;
11.	zdôrazňuje, že poslanci by mali byť pri oficiálnej misii plne pripravení na kultúrny rozmer a rozmer medzinárodných kultúrnych vzťahov tretej krajiny, aby mohli podporovať kultúru dialógu v kontexte dialógu medzi kultúrami; v tejto súvislosti žiada ESVČ, a najmä jej odbor strategickej komunikácie a výhľadu o plnú podporu oficiálnych misií Európskeho parlamentu v tretích krajinách;
12.	domnieva sa, že politický dialóg, ktorý vedie Európsky parlament a jeho jednotliví poslanci s vládnymi a parlamentnými aktérmi a aktérmi občianskej spoločnosti na celom svete, prispieva k presadzovaniu priorít, názorov a hodnôt EÚ týkajúcich sa globálnych noriem v oblastiach, ako sú všeobecné ľudské práva a demokracia, práva LGBTI osôb, práva žien a rodová rovnosť, diplomacia v oblasti klímy a energetiky, konektivita, umelá inteligencia a digitálne a technologické politiky;
13.	zdôrazňuje dôsledné odhodlanie Európskeho parlamentu postaviť ľudské práva, právny štát a demokraciu do centra vonkajšej činnosti EÚ a poskytnúť kľúčové fórum na vypočutie a posilnenie hlasu občianskej spoločnosti a demokratických zainteresovaných strán z celého sveta; v tejto súvislosti zdôrazňuje svoje opatrenia na podporu obhajcov ľudských práv, ohrozených poslancov a mladých politických lídrov, ako aj na podporu účasti žien na politickom živote a boja proti dezinformáciám; žiada, aby sa ďalej rozvíjali opatrenia Európskeho parlamentu a aby v nasledujúcom volebnom období dostali priestor tí, ktorých práva sú ohrozené;
14.	zdôrazňuje kľúčový význam rozpráv a uznesení Európskeho parlamentu o porušovaní ľudských práv, demokracie a právneho štátu ako jedného z jeho nástrojov s najväčším vplyvom v zahraničí pri riešení situácie v oblasti ľudských práv v krajinách mimo EÚ; požaduje preto väčšie zviditeľnenie týchto rozpráv a uznesení, a to aj v súvislosti s programom plenárnych zasadnutí a v súlade s prácou výborov a iných stálych parlamentných orgánov;
15.	zdôrazňuje význam a jedinečnú povahu úlohy Európskeho parlamentu vo volebných pozorovateľských misiách a v širšom zmysle v programoch na podporu demokracie, ako je jeho posilňovanie parlamentnej demokracie v krajinách mimo EÚ, a v iniciatívach, ktoré zahŕňajú mediáciu, uľahčenie budovania kapacít, predchádzanie konfliktom, podporu konsenzuálnej a demokratickej parlamentnej kultúry a presadzovanie ľudských práv; žiada, aby sa zistenia z činností skupiny na podporu demokracie a koordináciu volieb v konkrétnych krajinách, ako aj zistenia získané z volebných pozorovateľských misií EÚ lepšie začlenili do príslušnej práce výborov a delegácií, ako aj plenárnych schôdzí, keď sa zameriavajú na tie isté krajiny;
16.	vyzýva na posilnenie koordinácie s Komisiou vrátane Generálneho riaditeľstva pre európsku susedskú politiku a rokovania o rozšírení a Generálneho riaditeľstva pre medzinárodné partnerstvá pri podpore parlamentnej demokracie na celom svete a posilňovaní inštitucionálnej podpory parlamentov; navrhuje, aby sa sieť s národnými parlamentmi na podporu demokracie, ktorú zriadil Európsky parlament, stala pravidelným inštitucionálnym miestom na koordináciu činností a využívanie odborných znalostí; 
17.	zdôrazňuje, že je potrebné dosiahnuť rodovú rovnováhu vo všetkých činnostiach a misiách vrátane zastúpení Európskeho parlamentu pri cestách mimo EÚ a rozšíriť odborné znalosti v oblasti rodovej rovnosti nasadením odborníkov na rodovú rovnosť v rámci opatrení a programov parlamentnej pomoci;
Príspevok Európskeho parlamentu k zahraničnej a bezpečnostnej politike EÚ
18.	domnieva sa, že nasledujúce volebné obdobie a zriadenie budúcej Komisie by mali byť príležitosťou na posilnenie rámca medziinštitucionálnych vzťahov medzi Európskym parlamentom, ESVČ a Komisiou vrátane delegácií EÚ s cieľom posilniť parlamentnú diplomaciu a posilniť súbor nástrojov EÚ pre vonkajšiu činnosť;
19.	vyzýva najmä na posilnenie dohľadu Európskeho parlamentu nad prácou v rámci činností zahraničnej a bezpečnostnej politiky EÚ zvýšením úrovne zodpovednosti a transparentnosti ESVČ a vonkajších útvarov Komisie; v tejto súvislosti zdôrazňuje potrebu aktualizovať vyhlásenie o politickej zodpovednosti z roku 2010 s cieľom nanovo vymedziť vzťahy medzi ESVČ a Európskym parlamentom;
20.	vyzýva Komisiu, Radu a členské štáty, aby skutočne zapojili Európsky parlament do vykonávania a kontroly záležitostí strategického významu v oblasti zahraničných vecí EÚ vrátane uplatňovania reštriktívnych opatrení, ako aj do kontroly vonkajších finančných nástrojov;
21.	trvá na práve Európskeho parlamentu na informácie o otázkach SZBP podľa článku 36 Zmluvy o EÚ vrátane včasného prístupu k správam, stratégiám pre jednotlivé krajiny a iným dôverným informáciám, ktorými sa riadi vykonávanie SZBP EÚ; v tejto súvislosti zdôrazňuje, že je dôležité čo najskôr dokončiť aktualizáciu medziinštitucionálnej dohody z 20. novembra 2002 medzi Európskym parlamentom a Radou, ktorá sa týka prístupu Európskeho parlamentu k citlivým informáciám Rady v oblasti bezpečnostnej a obrannej politiky;
22.	zdôrazňuje, že kontrolná funkcia a právomoc Európskeho parlamentu monitorovať rokovania o medzinárodných dohodách a ich vykonávanie by mu mali priznať rozhodujúcu úlohu pri formovaní spolupráce Únie s tretími krajinami a medzinárodnými organizáciami a jej celkovej činnosti na medzinárodnej scéne, čo by EÚ takisto umožnilo presadzovať uplatňovanie hľadiska rodovej rovnosti a diplomaciu v oblasti klímy v medzinárodných vzťahoch; v tejto súvislosti odsudzuje tzv. neformálne alebo ad hoc dohody, ktoré si nevyžadujú súhlas Európskeho parlamentu, a teda oslabujú jeho autoritu ako spoluzákonodarcu a jeho úlohu dohľadu;
23.	zastáva názor, že veľvyslanci EÚ v strategických krajinách a osobitní zástupcovia EÚ by mali byť potvrdení až po kladnom hodnotení zo strany parlamentného Výboru pre zahraničné veci;
24.	vyzýva na systematickejšiu účasť predsedov vonkajších výborov Európskeho parlamentu na zasadnutiach a podujatiach SZBP na vysokej úrovni vrátane Rady pre zahraničné veci; vyzýva na účasť spoločných delegácií ESVČ, Komisie a Európskeho parlamentu na významných multilaterálnych a regionálnych stretnutiach;
25.	trvá na tom, že všetky kľúčové strategické politické dokumenty prijaté Komisiou a Radou v súvislosti s vykonávaním vonkajšej politiky EÚ by sa mali vypracovať po konzultácii s Európskym parlamentom a mali by zahŕňať úlohu Európskeho parlamentu a jeho príspevky;
26.	vyzýva na posilnenie vzťahov Európskeho parlamentu s národnými parlamentmi členských štátov, ktoré majú dobré predpoklady na to, aby pôsobili ako sprostredkovatelia vo vzťahu k výkonným zložkám členských štátov; zdôrazňuje preto, že medziparlamentná konferencia o SZBP/SBOP a medziparlamentné konferencie, ktoré každoročne organizuje Podvýbor pre ľudské práva, sú dôležitým fórom na výmenu informácií a najlepších postupov medzi národnými parlamentmi a Európskym parlamentom v príslušných oblastiach a mali by sa posilniť;
27.	domnieva sa, že Európsky parlament môže zohrávať jedinečnú úlohu pri približovaní zahraničnej politiky EÚ európskym občanom a pri posilňovaní jej demokratickej legitimity, a to aj prostredníctvom spolupráce so subjektmi na nižšej ako štátnej úrovni, ako sú regionálne vlády a parlamenty, a tým umožniť, aby sa viacúrovňová diplomacia v príslušných právnych a inštitucionálnych rámcoch pre zahraničnú politiku EÚ a členských štátov začlenila do vonkajšej činnosti EÚ a stavala na nej;
28.	opakuje svoju výzvu na rozvoj autonómnej diplomacie EÚ, ktorá by sa riadila spoločnou diplomatickou kultúrou z pohľadu EÚ, a zdôrazňuje úlohu Európskeho parlamentu v tomto smere; domnieva sa, že realizácia pilotného projektu Európskeho parlamentu zameraného na vytvorenie európskej diplomatickej akadémie, a najmä jej budúcej a stálej štruktúry, je v tomto smere konkrétnym krokom vpred; požaduje zaručenie stálej účasti a aktívneho zapojenia Európskeho parlamentu do budúcich riadiacich alebo správnych orgánov európskej diplomatickej akadémie, ako aj do jej vzdelávacích programov a činností;
29.	zastáva názor, že vzhľadom na zhoršenie situácie v oblasti dodržiavania ľudských práv a demokracie na celom svete musí Európsky parlament zohrávať osobitnú úlohu pri ochrane multilateralizmu založeného na pravidlách, demokracie a právneho štátu, pri podpore ľudských práv a politického pluralizmu, v boji proti dezinformáciám a zahraničnému zasahovaniu v krajinách mimo EÚ a pri pomoci demokraticky zvoleným parlamentom na celom svete konsolidovať ich inštitucionálne úlohy a vnútorné pracovné metódy prostredníctvom cielených programov; konštatuje, že poslanci EP sa môžu zaoberať citlivejšími otázkami, ako je porušovanie ľudských práv, vydávať verejné vyhlásenia, využívať verejné alebo súkromné komunikačné kanály alebo nadväzovať kontakty s miestnymi partnermi, keď je priestor pre tradičnú diplomaciu obmedzenejší;
30.	zdôrazňuje osobitnú úlohu parlamentných orgánov pri pomoci partnerským krajinám, a najmä krajinám zapojeným do procesu rozširovania a potenciálnym kandidátskym krajinám na západnom Balkáne a vo východnom susedstve; vyzýva na posilnenie ich úlohy v procese pristúpenia k EÚ vzhľadom na špecifickú a kľúčovú úlohu, ktorú národné parlamenty zohrávajú v požadovanom reformnom procese, okrem iného prostredníctvom aproximácie právnych predpisov, dohľadu a kontaktu s občanmi; pripomína, že je potrebné, aby delegácie EÚ aktívne podporovali takúto medziparlamentnú spoluprácu v kandidátskych a potenciálnych kandidátskych krajinách;
31.	víta inovatívne prístupy, ako je spolupráca medzi výbormi, ktorá sa nedávno začala medzi Európskym parlamentom a Verchovnou radou Ukrajiny, a podporuje rozvoj ďalších iniciatív v tejto oblasti vzhľadom na politický význam procesu rozširovania;
32.	opakuje svoju výzvu na posilnenie inštitucionálnych kapacít EÚ na preventívnu diplomaciu, predchádzanie konfliktom a mediáciu a domnieva sa, že Európsky parlament môže poskytnúť odborné znalosti a významný príspevok prostredníctvom svojich orgánov a opatrení v tejto oblasti, a to aj zapojením sa do mechanizmov včasného varovania a návštev na mieste;
33.	zdôrazňuje, že široká medziparlamentná sieť, ktorú Európsky parlament vytvoril prostredníctvom svojich stálych delegácií a multilaterálnych zhromaždení, je najlepším prostriedkom na diskusiu a koordináciu pozícií s medzinárodnými partnermi na multilaterálnych fórach, napríklad v súvislosti s rezolúciami OSN, uplatňovaním hľadiska rodovej rovnosti, diplomaciou v oblasti klímy alebo pozíciami v rámci skupiny G20, ako aj na objasnenie zámerov EÚ partnerom a na presadzovanie jej činností; zdôrazňuje významný príspevok Európskeho parlamentu k práci multilaterálnych fór, okrem iného prostredníctvom jeho účasti na parlamentných samitoch G7 a G20 a na zasadnutiach Medziparlamentnej únie;
34.	zdôrazňuje úlohu Európskeho parlamentu pri globálnom presadzovaní rodovej rovnosti vrátane boja proti femicíde a rodovo motivovanému násiliu a práv LGBTI osôb vo vonkajšej činnosti EÚ; poukazuje na význam poslancov pri presadzovaní rodovej citlivosti vo vonkajších vzťahoch EÚ prostredníctvom zvyšovania informovanosti, budovania kapacít a výmeny osvedčených postupov, okrem iného vrátane pridanej hodnoty zabezpečenia rodovo vyvážených parlamentov a rodového hľadiska vo fungovaní parlamentných orgánov; žiada Európsky parlament, aby v rámci svojich interakcií s partnerskými krajinami ďalej posilňoval tento dôležitý rozmer svojej parlamentnej diplomacie;
35.	zastáva názor, že vzhľadom na cieľ udržateľného rozvoja č. 5 (dosiahnuť rodovú rovnosť a posilniť postavenie všetkých žien a dievčat) musí Európsky parlament zohrávať dôležitú úlohu pri dosahovaní kľúčových strategických kritérií rodovej rovnosti;
36.	vyzdvihuje prácu Európskeho parlamentu pri podpore ratifikácie a vykonávania príslušných dohovorov OSN a iných medzinárodných dohovorov a opčných protokolov, ako je Parížska dohoda a Dohovor o predchádzaní násiliu na ženách a domácemu násiliu a o boji proti nemu;
Tím Európa: Európsky parlament ako zahraničnopolitický partner
37.	domnieva sa, že zatiaľ čo Európsky parlament by si mal zachovať svoju úplnú autonómiu pri vykonávaní svojho programu vonkajšej politiky, spoločné ad hoc návštevy a vyhlásenia Európskeho parlamentu spolu so zástupcami Komisie a Rady v súvislosti s kľúčovým vývojom v krajinách mimo EÚ ponúkajú sľubnú oblasť na prijatie prístupu Tímu Európa; v tejto súvislosti vyzýva na začatie medziinštitucionálneho pilotného programu Tímu Európa vo vybranom počte krajín mimo EÚ; žiada, aby tento pilotný program zabezpečil plnú integráciu nástrojov Európskeho parlamentu do spoločného medziinštitucionálneho prístupu k príslušným krajinám;
38.	odsudzuje rozhodnutie niektorých krajín vrátane tých, ktoré majú dohody s EÚ, zakázať delegáciám Európskeho parlamentu a jednotlivým poslancom EP vstup na niektoré alebo všetky ich územia; odsudzuje hrozby a sankcie voči poslancom EP zo strany krajín mimo EÚ; trvá na tom, aby Rada a členské štáty prijali okamžité a rázne opatrenia, v prípade potreby vrátane sankcií, ak sú orgány Európskeho parlamentu alebo jednotliví poslanci EP terčom reštriktívnych opatrení tretích krajín;
39.	vyzdvihuje pozorovanie volieb ako oblasť, v ktorej je spolupráca medzi Európskym parlamentom a ESVČ najštruktúrovanejšia, pričom obe inštitúcie vykonávajú činnosti pozorovania volieb, ktoré sú viacerými spôsobmi navzájom dobre prepojené;
40.	opakuje svoju výzvu na strategickejšiu koordináciu medzi inštitúciami EÚ v súvislosti s naliehavými jednotlivými prípadmi, ktoré sa týkajú obhajcov ľudských práv, novinárov alebo príslušníkov obzvlášť zraniteľných skupín; je presvedčený, že parlamentná diplomacia sa môže ukázať ako účinný a doplnkový mechanizmus spolupráce s krajinami mimo EÚ v takýchto prípadoch; požaduje vytvorenie medziinštitucionálnej pracovnej skupiny pre obhajcov ľudských práv s cieľom koordinovať európske úsilie v prioritných prípadoch obhajcov ľudských práv;
41.	opakuje svoju požiadavku, aby VP/PK v spolupráci s členskými štátmi a Európskym parlamentom prijal ročný zoznam krajín, ktoré vzbudzujú vážne obavy v súvislosti s osudom obhajcov ľudských práv a aktivistov za demokraciu, čo by okrem iného umožnilo plne koordinovanú praktickú reakciu Tímu Európa na mieste; domnieva sa, že Európsky parlament by mohol zohrať rozhodujúcu úlohu tým, že využije svoje inštitucionálne a iné prostriedky na podporu tohto cieleného a spoločného prístupu;
42.	naliehavo vyzýva každú delegáciu EÚ, aby propagovala prácu Európskeho parlamentu týkajúcu sa príslušnej hostiteľskej krajiny, a to aj v miestnom jazyku na svojom webovom sídle, a aby nadviazala na túto činnosť s miestnymi orgánmi a skupinami občianskej spoločnosti;
°
°     °
43.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku a vládam a parlamentom členských štátov.

